Parlementslede ingehuldig; EFF trek aandagFoto: GCIS Hoofregter Mogoeng Mogoeng het Woensdagoggend die nuwe parlementslede begin inhuldig maar dit was egter die Ekonomiese Vryheidsvegters wat al die aandag getrek het aangesien hulle as huishulpe en mynwerkers aangetrek het. LP’s het die eed of plegtige verklaring in groepe van 10 afgelê. President Jacob Zuma, Cyril Ramaphosa, die ANC se adjunk-president, Jeff Radebe, minister van justisie, en Naledi Pandor, minister van binnelandse sake was van die eerstes om die eed af te lê. Zuma sal slegs vir ‘n wyle ‘n LP wees tot hy later amptelik vir ‘n tweede termyn as president verkies sal word deur lede van die nasionale vergadering. Julius Malema, leier van die EFF, en die party se ander parlementslede het egter die aandag getrek met hulle rooi uitrustings. Die DA se Mmusi Maimane is ingehuldig te midde van spekulasie dat hy Lindiwe Mazibuko sal vervang as die party se parlementêre leier. Mario Oriani-Ambrosini van die IVP is ook weer as LP ingehuldig. Oriani-Ambrosini het kanker en is in ‘n rolstoel. Hy het egter uit die rolstoel opgestaan om die eed af te lê. Wanneer al 400 lede van die nasionale vergadering ingehuldig is sal hulle stem vir ‘n nuwe speaker en adjunk-speaker. Die ANC het intussen vir Baleka Mbete as speaker genomineer terwyl die DA vir Nosimo Balindlela genomineer het.